title: Komisijas Īstenošanas regula (ES) 2019/923 (2019. gada 3. jūnijs) par atsevišķu preču klasifikāciju kombinētajā nomenklatūrā

text:
                  6.6.2019

                  LV

                  Eiropas Savienības Oficiālais Vēstnesis

                  L 148/7

         KOMISIJAS ĪSTENOŠANAS REGULA (ES) 2019/923
         (2019. gada 3. jūnijs)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādītajiem KN kodiem atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādītajiem KN kodiem.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 3. jūnijā

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                                    1.

                                    Izstrādājums, kas satur alkoholisku šķidrumu ar spirta tilpumkoncentrāciju 4–6 %.
                                    To ražo, raudzētu ābolu sulu sajaucot ar destilētu etilspirtu, gāzētu ūdeni, cukuru, citronskābi, aromatizētājiem, konservantu (E 202), kofeīnu un krāsvielām (E 102, E 124).
                                    Destilēta etilspirta pievienošana raudzētajai ābolu sulai palielina tās spirta koncentrāciju: 62,05 l raudzētas ābolu sulas, kuras spirta koncentrācija ir 18 tilp. % (11,17 l spirta), sajauc ar 37,95 l destilēta etilspirta, kura spirta koncentrācija ir 28,28 tilp. % (10,73 l spirta). Raudzētā spirta saturs izstrādājumā ir 51 %, un destilētā spirta saturs veido 49 % no kopējā spirta satura.
                                    Iegūtais maisījums tiek atšķaidīts ar gāzētu ūdeni, iegūstot dzērienu, kura stiprums ir 4–6 tilp.%. Izstrādājumam ir pievienots arī cukurs, citronskābe, konservants (E 202), kofeīns, krāsvielas (E 102, E 124) un aromatizētāji (tādi kā mango, rums, pasifloru augļi vai portvīns).
                                    Izstrādājumu tiek piedāvāts lietot kokteiļu ražošanā. Tam ir saldenskāba alkohola smarža un garša.
                                    Izstrādājums ir paredzēts lietošanai pārtikā, un tas sagatavots pārdošanai mazumtirdzniecībai tarā ar tilpumu 2 l vai mazāk.

                        2208 90 69

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 2208 , 2208 90 , 2208 90  un 2208 90 69  formulējumu.
                        Izstrādājums ir alkoholisks dzēriens, kam nav pozīcijā 2206  (sk. arī harmonizētās sistēmas skaidrojuma par pozīciju 2206  trešo rindkopu) klasificētā izstrādājuma īpašību, jo pievienoto vielu dēļ tam zudušas raudzētas ābolu sulas konkrētās un vispārīgās īpašības.
                        Tas, ka destilēts spirts ne pēc tilpuma, ne pēc procentuālā satura nepārsniedz 49 % spirta, ko satur izstrādājums, bet pārējais 51 % radies raudzēšanas procesā, nav klasifikācijas kritērijs, jo nav tāda uz procentuālo saturu balstīta vairākuma principa, pēc kura nosaka pozīcijā 2206  klasificēto izstrādājumu īpašības.
                        Tāpēc izstrādājumu pozīcijā 2206  klasificēt nevar, jo tā objektīvās īpašības uzrāda līdzību alkoholisko dzērienu īpašībām, ne vairs to dzērienu īpašībām, kas iegūti, raudzējot konkrētus augļus vai augus.
                        Izstrādājums tādējādi ir klasificējams ar KN kodu 2208 90 69  pie citiem alkoholiskiem dzērieniem tarā ar tilpumu 2 litri vai mazāk.

                                    2.

                                    Izstrādājums, kas satur alkoholisku šķidrumu ar spirta tilpumkoncentrāciju 15 %.
                                    To ražo, raudzējot cukurbiešu ekstraktu, kurš pēc masas satur 93,4 % saharozes (ar saharozes saturu sausnā 96,7 %), proteīnu, mikroelementus, šķiedrvielas un ūdeni.
                                    Raudzēšanas procesu panāk, pievienojot ūdeni un raugu, un raudzēšana notiek, līdz tiek sasniegts 15 % spirta saturs. Pēc tam raugs tiek atdalīts ar nostādināšanas un mikrofiltrācijas palīdzību. Izstrādājumam nav raksturīgas smaržas un garšas, kā vien alkohola smarža un garša.
                                    Paredzēts, ka izstrādājumu izmanto par bāzi alkoholisko dzērienu gatavošanai.
                                    Izstrādājums tiek uzrādīts bez taras.

                        2208 90 99

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 2208 , 2208 90 , 2208 90  un 2208 90 99  formulējumu.
                        Cukurbiešu ekstrakts ir neitrāls jēlcukurs, un tāpēc izstrādājumam nevar būt tāda dzēriena garšas, smaržas un/vai izskata, kas ražots no konkrētiem augļiem vai dabīgiem produktiem. Tāpēc tas ir ieguvis nevis pozīcijā 2206  klasificētā izstrādājuma īpašības, bet gan pozīcijā 2208  klasificētā etilspirta īpašības.
                        Tādējādi šo izstrādājumu, ko iegūst raudzēta cukurbiešu ekstrakta pārstrādē, ko paredzēts izmantot par bāzi alkoholisko dzērienu gatavošanai un kam attīrīšanas (ieskaitot mikrofiltrāciju) rezultātā ir neitrāla krāsa, smarža un garša, klasificē pozīcijā 2208 .
                        Izstrādājums tādējādi ir klasificējams ar KN kodu 2208 90 99  pie citāda nedenaturēta etilspirta tarā ar tilpumu 2 litri vai vairāk.


title: Komisijas Īstenošanas regula (ES) 2019/1090 (2019. gada 26. jūnijs) par darbīgās vielas dimetoāta apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  27.6.2019

                  LV

                  Eiropas Savienības Oficiālais Vēstnesis

                  L 173/39

         KOMISIJAS ĪSTENOŠANAS REGULA (ES) 2019/1090
         (2019. gada 26. jūnijs)
         par darbīgās vielas dimetoāta apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:

                     (1)

                     Ar Komisijas Direktīvu 2007/25/EK (2) dimetoātu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām, ievērojot Regulu (EK) Nr. 1107/2009, un ir norādītas Komisijas Īstenošanas regulas (ES) Nr. 540/2011 (4) pielikuma A daļā.

                     (3)

                     Darbīgās vielas dimetoāta apstiprinājums, kā izklāstīts Īstenošanas regulas (ES) Nr. 540/2011 pielikuma A daļā, ir spēkā līdz 2020. gada 31. jūlijam.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minēto pantu tika iesniegts pieteikums par dimetoāta apstiprinājuma atjaunošanu.

                     (5)

                     Pieteikuma iesniedzējs iesniedza papildu dokumentāciju, kas prasīta saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikums ir pilnīgs.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu un 2017. gada 5. maijā to iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm piezīmju sniegšanai un saņemtās piezīmes nosūtīja Komisijai. Turklāt tā publiskoja papildu kopsavilkuma dokumentāciju.

                     (8)

                     Iestāde 2018. gada 2. oktobrī Komisijai nosūtīja secinājumu (6) par to, vai sagaidāms, ka dimetoāts atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza ziņojumu par dimetoāta termiņa atjaunošanu 2018. gada 13. decembrī, bet regulas projektu – 2019. gada 25. janvārī.

                     (9)

                     Iestāde apzināja konkrētus problēmjautājumus. Konkrētāk, nebija iespējams izslēgt patērētāju, lietotāju, darba ņēmēju, apkārtējo personu un iedzīvotāju eksponētību tādām dimetoāta atliekām, kurām nevarēja izslēgt to genotoksisko potenciālu, un tā galvenā metabolīta ometoāta atliekām, par kuru vairums salīdzinošās izvērtēšanas ekspertu secināja, ka tas ir in vivo mutagēns. Iestāde arī secināja, ka attiecībā uz dimetoātu pastāv augsts risks zīdītājiem un nemērķa posmkājiem, bet attiecībā uz dimetoātu un ometoātu – medusbitēm, ņemot vērā visus novērtētos raksturīgos lietojumus. Turklāt Iestāde secināja, ka tehniskajā specifikācijā (gan tās pašreizējā, gan pārskatītajā versijā) nav iekļauts ekotoksikoloģiskais novērtējums.

                     (10)

                     Komisija aicināja pieteikuma iesniedzēju iesniegt piezīmes par Iestādes sagatavoto secinājumu. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzēju iesniegt piezīmes par atjaunošanas ziņojuma projektu. Pieteikuma iesniedzējs iesniedza piezīmes, kuras tika rūpīgi izskatītas.

                     (11)

                     Tomēr, neraugoties uz pieteikuma iesniedzēja izvirzītajiem argumentiem, bažas par darbīgo vielu arvien saglabājās.

                     (12)

                     Līdz ar to attiecībā uz vismaz viena augu aizsardzības līdzekļa vienu vai vairākiem raksturīgajiem lietojumiem nav konstatēta Regulas (EK) Nr. 1107/2009 4. pantā paredzēto apstiprināšanas kritēriju izpilde. Tādēļ darbīgās vielas dimetoāta apstiprinājums nebūtu jāatjauno.

                     (13)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (14)

                     Būtu jāatvēl pietiekams laiks, kāds dalībvalstīm nepieciešams dimetoātu saturošu augu aizsardzības līdzekļu atļauju atsaukšanai.

                     (15)

                     Ja attiecībā uz dimetoātu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu, tam attiecībā uz augu aizsardzības līdzekļiem, ko izmanto uz ķiršiem, būtu jābeidzas ne vēlāk kā 2019. gada 17. oktobrī, bet attiecībā uz augu aizsardzības līdzekļiem, ko izmanto uz citiem kultūraugiem, – ne vēlāk kā 2020. gada 17. jūlijā.

                     (16)

                     Lai atjaunošanas procesu varētu pabeigt pirms minētās vielas apstiprinājuma perioda beigām, Komisija ar Īstenošanas regulu (ES) 2019/707 (7) dimetoāta apstiprinājuma periodu pagarināja līdz 2020. gada 31. jūlijam. Tomēr lēmums par apstiprinājuma neatjaunošanu ir pieņemts pirms minētā pagarinātā termiņa beigām, tāpēc šī regula būtu jāpiemēro pēc iespējas drīzāk.

                     (17)

                     Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus par dimetoāta apstiprināšanu.

                     (18)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas dimetoāta apstiprinājumu neatjauno.

            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļā 149. rindu par dimetoātu svītro.

            3. pants
            Pārejas pasākumi
            Dalībvalstis vēlākais līdz 2020. gada 17. janvārim atsauc tādu augu aizsardzības līdzekļu atļaujas, kas kā darbīgo vielu satur dimetoātu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir pēc iespējas īsāks un attiecībā uz augu aizsardzības līdzekļiem, ko izmanto uz ķiršiem, beidzas ne vēlāk kā 2019. gada 17. oktobrī, bet attiecībā uz augu aizsardzības līdzekļiem, ko izmanto uz citiem kultūraugiem, – 2020. gada 17. jūlijā.

            5. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 26. jūnijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2007. gada 23. aprīļa Direktīva 2007/25/EK, ar ko groza Padomes Direktīvu 91/414/EEK, lai tajā iekļautu darbīgās vielas dimetoātu, dimetomorfu, glufosinātu, metribuzīnu, fosmetu un propamokarbu (OV L 106, 24.4.2007., 34. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA (European Food Safety Authority), 2018. Conclusion on the peer review of the pesticide risk assessment of the active substance dimethoate EFSA Journal 2018; 16(10):5454. https://www.efsa.europa.eu/en/efsajournal/pub/5454

            (7)  Komisijas 2019. gada 7. maija Īstenošanas regula (ES) 2019/707, ar ko attiecībā uz apstiprinājuma periodu pagarināšanu darbīgajām vielām alfa-cipermetrīnam, beflubutamīdam, benalaksilam, bentiavalikarbam, bifenazātam, boskalīdam, bromoksinilam, kaptānam, ciazofamīdam, desmedifamam, dimetoātam, dimetomorfam, diuronam, etefonam, etoksazolam, famoksadonam, fenamifosam, flumioksazīnam, fluoksastrobīnam, folpetam, foramsulfuronam, formetanātam, metalaksilam-M, metiokarbam, metribuzīnam, milbemektīnam, Paecilomyces lilacinus celmam 251, fenmedifāmam, fosmetam, pirimifosmetilam, propamokarbam, protiokonazolam, s-metolahloram un tebukonazolam groza Īstenošanas regulu (ES) Nr. 540/2011 (OV L 120, 8.5.2019., 16. lpp.).


title: Komisijas Īstenošanas regula (ES) 2019/1125 (2019. gada 5. jūnijs) par atļauju metionīna sulfāta cinka helātu izmantot par barības piedevu visu sugu dzīvniekiem (Dokuments attiecas uz EEZ.)

text:
                  2.7.2019

                  LV

                  Eiropas Savienības Oficiālais Vēstnesis

                  L 177/77

         KOMISIJAS ĪSTENOŠANAS REGULA (ES) 2019/1125
         (2019. gada 5. jūnijs)
         par atļauju metionīna sulfāta cinka helātu izmantot par barības piedevu visu sugu dzīvniekiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība.

                     (2)

                     Saskaņā ar Regulas (EK) Nr. 1831/2003 7. pantu tika iesniegts pieteikums uz atļauju lietot metionīna sulfāta cinka helātu. Šim pieteikumam bija pievienotas minētās regulas 7. panta 3. punktā prasītās ziņas un dokumenti.

                     (3)

                     Minētais pieteikums attiecas uz atļauju izmantot metionīna sulfāta cinka helātu par barības piedevu visu sugu dzīvniekiem, paredzot to klasificēt piedevu kategorijā “uzturfizioloģiskās piedevas”.

                     (4)

                     Eiropas Pārtikas nekaitīguma iestāde (“Iestāde”) 2017. gada 18. maija (2) un 2018. gada 4. oktobra (3) atzinumos secināja, ka ar piedāvātajiem lietošanas nosacījumiem metionīna sulfāta cinka helāts kaitīgi neietekmē nedz dzīvnieku veselību, nedz patērētāju drošību. Tā secināja arī to, ka tiek uzskatīts, ka piedeva ir potenciāls ādas sensibilizators un kairina acis un ādu, un norādīja uz risku, ko lietotājiem rada piedevas ieelpošana. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Iestāde secināja arī to, ka salīdzinājumā ar citiem cinka savienojumiem videi minētā piedeva papildu risku nerada un ka tā ir iedarbīgs cinka avots visu sugu dzīvniekiem. Iestāde uzskata, ka attiecībā uz uzraudzību pēc laišanas tirgū nekādas īpašas prasības nav vajadzīgas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (5)

                     Minētās piedevas novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi, ņemot vērā attiecīgos uz piedevas lietotājiem vērstos aizsargpasākumus, ir izpildīti. Tāpēc minēto piedevu būtu jāļauj izmantot, kā norādīts šīs regulas pielikumā.

                     (6)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā specificēto vielu, kas pieder pie piedevu kategorijas “uzturfizioloģiskās piedevas” un funkcionālās grupas “mikroelementu maisījumi”, ar pielikumā noteiktajiem nosacījumiem ir atļauts izmantot par dzīvnieku barības piedevu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 5. jūnijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  EFSA Journal 2017; 15(6):4859.

            (3)  EFSA Journal 2018; 16(10):5463.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        Elementa (Zn) saturs mg uz kg kompleksās barības ar mitruma saturu 12 %

                           Kategorija: uzturfizioloģiskās piedevas. Funkcionālā grupa: mikroelementu maisījumi

                        3b614

                        —

                        Metionīna sulfāta cinka helāts

                           Piedevas sastāvs

                        Metionīna sulfāta cinka helāts pulverveidā ar cinka saturu no 2 % līdz 15 %.

                           Aktīvās vielas raksturojums

                        Cinks, 2-amino-4 metilsulfanilbutonskābe, sulfāts; ar metionīnu helatēts cinks molārajā attiecībā 1:1

                                    Ķīmiskā formula: C5H11NO6S2Zn

                                       CAS numurs: 56329-42-1

                           Analītiskās metodes
                            (1)

                        Kopējā cinka daudzuma kvantitatīvai noteikšanai barības piedevā un premiksos:

                                    —

                                    EN 15510: induktīvi saistītas plazmas atomemisijas spektrometrija (ICP-AES) vai

                                    —

                                    EN 15621: induktīvi saistītas plazmas atomemisijas spektrometrija (ICP-AES) pēc augstspiediena mineralizācijas.

                              Metionīna satura kvantitatīvai noteikšanai barības piedevā:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-UV/FD) – EN ISO 17180 vai VDLUFA 4.11.6 un EN ISO 13903.

                              Kopējā cinka daudzuma noteikšanai barības sastāvdaļās un barības maisījumos:

                                    —

                                    Regula (EK) Nr. 152/2009 – atomabsorbcijas spektrometrija (AAS); vai

                                    —

                                    EN 15510: induktīvi saistītas plazmas atomemisijas spektrometrija (ICP-AES); vai

                                    —

                                    EN 15621: induktīvi saistītas plazmas atomemisijas spektrometrija (ICP-AES) pēc augstspiediena mineralizācijas.

                        Visu sugu dzīvnieki

                        —

                        —

                        Suņi un kaķi: 200 (kopā) Lašu dzimtas zivis un piena aizstājējbarība teļiem: 180 (kopā)
                        Sivēni, cūkas, truši un visas zivju sugas, izņemot lašu dzimtas zivis: 150 (kopā)
                        Citas sugas un kategorijas: 120 (kopā)

                                    1.

                                    Piedevu barībā iestrādā premiksa veidā.

                                    2.

                                    Metionīna sulfāta cinka helātu drīkst laist tirgū un lietot par piedevu preparāta veidā.

                                    3.

                                    Barības apritē iesaistītie uzņēmēji nosaka, kādas darbības procedūras un attiecīgi organizatoriskie pasākumi piedevas un premiksu lietotājiem jāveic, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem riskus līdz pieņemamam līmenim samazināt nav iespējams, ar piedevu un premiksiem rīkojas, izmantojot piemērotus individuālos aizsardzības līdzekļus.

                        2029. gada 22. jūlijs

               (1)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/eurl/feed-additives/evaluation-reports.


title: Komisijas Īstenošanas regula (ES) 2019/1271 (2019. gada 25. jūlijs), ar ko attiecībā uz Rumānijai pieejamo summu groza Īstenošanas regulu (ES) 2018/1848 par apropriāciju, kas pārnestas no 2018. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu

text:
                  30.7.2019

                  LV

                  Eiropas Savienības Oficiālais Vēstnesis

                  L 201/1

         KOMISIJAS ĪSTENOŠANAS REGULA (ES) 2019/1271
         (2019. gada 25. jūlijs),
         ar ko attiecībā uz Rumānijai pieejamo summu groza Īstenošanas regulu (ES) 2018/1848 par apropriāciju, kas pārnestas no 2018. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 6. punktu,
         apspriedusies ar Lauksaimniecības fondu komiteju,
         tā kā:

                     (1)

                     Komisijas Īstenošanas regulā (ES) 2018/1848 (2) ir paredzētas summas, kas dalībvalstīm ir darītas pieejamas izdevumu atlīdzināšanai galīgajiem saņēmējiem 2019. finanšu gadā. Šīs summas pamatojas uz dalībvalstu izdevumu deklarācijām par laikposmu no 2017. gada 16. oktobra līdz 2018. gada 15. oktobrim un atbilst samazinājuma summai, ko dalībvalstis saistībā ar finanšu disciplīnu faktiski piemērojušas 2018. gadā.

                     (2)

                     Rumānijas gadījumā detalizētajā izdevumu deklarācijā nebija pilnībā ievērota 2 000 EUR lielā robežvērtība, kuru finanšu disciplīnā piemēro saskaņā ar Eiropas Parlamenta un Padomes Regulas (ES) Nr. 1307/2013 (3) 8. panta 1. punktu. Tāpēc pareizas finanšu pārvaldības labad Īstenošanas regulā (ES) 2018/1848 Rumānijai netika noteikta atlīdzināšanai pieejamā summa.

                     (3)

                     Vēlāk Rumānija darīja Komisijai zināmu finanšu disciplīnas pareizo summu, kas Rumānijā būtu bijusi jāpiemēro 2018. finanšu gadā, ja būtu pilnībā ievērota 2 000 EUR lielā robežvērtība. Lai nodrošinātu attiecīgo summu atlīdzināšanu Rumānijas lauksaimniekiem, Komisijai būtu jānosaka summa, kas Rumānijai ir darīta pieejama šim nolūkam.

                     (4)

                     Tāpēc Īstenošanas regula (ES) 2018/1848 būtu attiecīgi jāgroza.

                     (5)

                     Ar šo regulu izdarītais grozījums ietekmē to, kā tiek piemērota Īstenošanas regula (ES) 2018/1848, ko piemēro no 2018. gada 1. decembra, tāpēc arī šī regula būtu jāpiemēro no minētās dienas. Šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

               IR PIEŅĒMUSI ŠO REGULU.

            1. pants
            Īstenošanas regulas (ES) 2018/1848 pielikumā iekļautajā tabulā pēc rindas, kas attiecas uz Portugāli, iekļauj šādu ierakstu:

                           “Rumānija

                           16 669 111 ”

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2018. gada 1. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. jūlijā

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 549. lpp.

            (2)  Komisijas 2018. gada 26. novembra Īstenošanas regula (ES) 2018/1848 par apropriāciju, kas pārnestas no 2018. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu (OV L 300, 27.11.2018., 4. lpp.).

            (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).


title: Komisijas Īstenošanas regula (ES) 2019/1272 (2019. gada 29. jūlijs), ar kuru labo Īstenošanas regulu (ES) 2017/2470, ar ko izveido jauno pārtikas produktu Savienības sarakstu, un Īstenošanas lēmumu (ES) 2017/2078, ar ko atbilstīgi Eiropas Parlamenta un Padomes Regulai (EK) Nr. 258/97 atļauj kā jaunu pārtikas produktu sastāvdaļu plašāk lietot beta-glikānus (Dokuments attiecas uz EEZ.)

text:
                  30.7.2019

                  LV

                  Eiropas Savienības Oficiālais Vēstnesis

                  L 201/3

         KOMISIJAS ĪSTENOŠANAS REGULA (ES) 2019/1272
         (2019. gada 29. jūlijs),
         ar kuru labo Īstenošanas regulu (ES) 2017/2470, ar ko izveido jauno pārtikas produktu Savienības sarakstu, un Īstenošanas lēmumu (ES) 2017/2078, ar ko atbilstīgi Eiropas Parlamenta un Padomes Regulai (EK) Nr. 258/97 atļauj kā jaunu pārtikas produktu sastāvdaļu plašāk lietot beta-glikānus
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 8. un 12. pantu,
         tā kā:

                     (1)

                     Saskaņā ar Regulas (ES) 2015/2283 8. pantu Komisijai līdz 2018. gada 1. janvārim bija jāizveido to jauno pārtikas produktu Savienības saraksts, kuri atļauti vai paziņoti saskaņā ar Eiropas Parlamenta un Padomes Regulu (EK) Nr. 258/97 (2).

                     (2)

                     To jauno pārtikas produktu Savienības saraksts, kuri atļauti vai kuri paziņoti saskaņā ar Regulu (EK) Nr. 258/97, tika izveidots ar Komisijas Īstenošanas regulu (ES) 2017/2470 (3).

                     (3)

                     Īstenošanas regulu (ES) 2017/2470, ar ko izveido jauno pārtikas produktu Savienības sarakstu, ar Komisijas Īstenošanas regulu (ES) 2018/1023 (4) laboja, lai tajā iekļautu vairākus atļautus vai paziņotus jaunos pārtikas produktus, kas sākotnējā Savienības sarakstā nebija iekļauti.

                     (4)

                     Pēc Īstenošanas regulas (ES) 2017/2470 un Īstenošanas regulas (ES) 2018/1023 publicēšanas Komisija Īstenošanas regulas (ES) 2017/2470 pielikumā konstatēja vēl citas kļūdas.

                     (5)

                     Labojumi ir vajadzīgi, lai pārtikas apritē iesaistītajiem uzņēmējiem un dalībvalstu kompetentajām iestādēm nodrošinātu skaidrību un juridisko noteiktību, tādējādi sekmējot jauno pārtikas produktu Savienības saraksta pareizu īstenošanu un izmantošanu.

                     (6)

                     Itālijas kompetentā iestāde 2018. gada 22. novembrī iesniedza Komisijai pieprasījumu izdarīt Savienības sarakstā labojumu saistībā ar jaunā pārtikas produkta “no šūnu kultūrām iegūts Echinacea purpurea ekstrakts” nosaukumu un īpašajām marķēšanas prasībām. Šis jaunais pārtikas produkts tika atļauts paziņošanas procedūrā saskaņā ar Regulas (EK) Nr. 258/97 5. pantu. Itālijas kompetentā iestāde bija paziņojusi nepareizu šūnu kultūru nosaukumu, un tāpēc pieprasījumā lūgts Savienības sarakstā iekļautajā jaunā pārtikas produkta nosaukumā un to saturošo pārtikas produktu īpašajās marķēšanas prasībās, kā arī jaunā pārtikas produkta specifikācijās šūnu kultūru nosaukumu “HTN®Vb” aizstāt ar nosaukumu “EchiPure-PC™”.

                     (7)

                     Tāpēc Īstenošanas regulas (ES) 2017/2470 pielikuma 1. tabulā ir jālabo jaunā pārtikas produkta “no šūnu kultūrām iegūts Echinacea purpurea ekstrakts” nosaukums un īpašās marķēšanas prasības un 2. tabulā – tā specifikācijas.

                     (8)

                     Jaunie pārtikas produkti “rauga beta-glikāni” ar noteiktiem izmantošanas nosacījumiem tika atļauti ar Komisijas Īstenošanas lēmumu 2011/762/ES (5). Rauga beta-glikānu izmantošana arī citās pārtikas produktu kategorijās vēlāk tika atļauta ar Komisijas Īstenošanas lēmumu (ES) 2017/2078 (6). Īstenošanas lēmumā (ES) 2017/2078 rauga beta-glikānu specifikācijās smago metālu mērvienības ir nepareizi izteiktas kā mg/g, nevis kā mg/kg. Šī kļūda tika pārnesta uz Savienības sarakstu, kas izveidots ar Īstenošanas regulu (ES) 2017/2470. Tāpēc Īstenošanas lēmuma (ES) 2017/2078 I pielikumā un Īstenošanas regulas (ES) 2017/2470 pielikuma 2. tabulā būtu attiecīgi jālabo rauga beta-glikānu specifikācijas attiecībā uz smagajiem metāliem.

                     (9)

                     Īstenošanas regula (ES) 2017/2470 un Īstenošanas lēmums (ES) 2017/2078 būtu attiecīgi jālabo.

                     (10)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2017/2470 pielikumu labo saskaņā ar šīs regulas pielikumu.

            2. pants
            Īstenošanas lēmuma (ES) 2017/2078 I pielikumu labo saskaņā ar šīs regulas pielikumu.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. jūlijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Eiropas Parlamenta un Padomes 1997. gada 27. janvāra Regula (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

            (3)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (4)  Komisijas 2018. gada 23. jūlija Īstenošanas regula (ES) 2018/1023, ar kuru labo Īstenošanas regulu (ES) 2017/2470, ar ko izveido jauno pārtikas produktu Savienības sarakstu (OV L 187, 24.7.2018., 1. lpp.).

            (5)  Komisijas 2011. gada 24. novembra Īstenošanas lēmums 2011/762/ES, ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū rauga beta-glikānus kā jaunu pārtikas produktu sastāvdaļu (OV L 313, 26.11.2011., 41. lpp.).

            (6)  Komisijas 2017. gada 10. novembra Īstenošanas lēmums (ES) 2017/2078, ar ko atbilstīgi Eiropas Parlamenta un Padomes Regulai (EK) Nr. 258/97 atļauj kā jaunu pārtikas produktu sastāvdaļu plašāk lietot beta-glikānus (OV L 295, 14.11.2017., 77. lpp.).

            PIELIKUMS

               1.
               Īstenošanas regulas (ES) 2017/2470 pielikumu labo šādi:

                           a)

                           1. tabulā (Atļautie jaunie pārtikas produkti) ierakstu attiecībā uz “No šūnu kultūrām iegūts Echinacea purpurea ekstrakts” aizstāj ar šādu:

                                       Atļautais jaunais pārtikas produkts

                                       Jaunā pārtikas produkta lietošanas nosacījumi

                                       Īpašas papildu marķēšanas prasības

                                       Citas prasības

                                       “No šūnu kultūrām iegūts

                                             Echinacea purpurea

                                          ekstrakts

                                          Konkrēta pārtikas kategorija

                                          Maksimālais līmenis

                                       Jaunā pārtikas produkta nosaukums to saturošu pārtikas produktu marķējumā – “Echinacea purpurea sausais ekstrakts no EchiPure-PC™ šūnu kultūrām””;

                                       Uztura bagātinātāji, kas atbilst definīcijai Direktīvā 2002/46/EK

                                       Saskaņā ar ierasto lietošanas praksi uztura bagātinātājos, kādu ievēro attiecībā uz līdzīgu, no Echinacea purpurea ziedkopas iekšējām floretēm iegūtu ekstraktu

                           b)

                           2. tabulā (Specifikācijas) ierakstu attiecībā uz “No šūnu kultūrām iegūts Echinacea purpurea ekstrakts” aizstāj ar šādu:

                                       Atļautais jaunais pārtikas produkts

                                       Specifikācijas

                                       “No šūnu kultūrām iegūts

                                             Echinacea purpurea

                                          ekstrakts

                                          Apraksts/definīcija

                                          Echinacea purpurea sausais ekstrakts no EchiPure-PC™ šūnu kultūrām”;

                           c)

                           2. tabulā (Specifikācijas) zem virsraksta “Smagie metāli ūdenī nešķīstošā, taču daudzās šķidrajās matricās disperģējamā formā” iekļautos ierakstus attiecībā uz rauga beta-glikāniem aizstāj ar šādiem:

                                       “Svins: < 0,2 mg/kg
                                       Arsēns: < 0,2 mg/kg
                                       Dzīvsudrabs: < 0,1 mg/kg
                                       Kadmijs: < 0,1 mg/kg”;

               2.
               Īstenošanas lēmuma (ES) 2017/2078 I pielikumu labo šādi:
               tabulā “Rauga (Saccharomyces cerevisiae) beta-glikānu specifikācija” ierakstus attiecībā uz svinu, arsēnu, dzīvsudrabu un kadmiju aizstāj ar šādiem:

                           “Svins

                           < 0,2 mg/kg

                           Arsēns

                           < 0,2 mg/kg

                           Dzīvsudrabs

                           < 0,1 mg/kg

                           Kadmijs

                           < 0,1 mg/kg”.


title: Komisijas Īstenošanas regula (ES) 2019/1667 (2019. gada 27. septembris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Cârnaţi de Pleşcoi (AĢIN))

text:
                  4.10.2019

                  LV

                  Eiropas Savienības Oficiālais Vēstnesis

                  L 255/5

         KOMISIJAS ĪSTENOŠANAS REGULA (ES) 2019/1667
         (2019. gada 27. septembris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Cârnaţi de Pleşcoi” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Rumānijas pieteikums, kurā lūgts reģistrēt nosaukumu “Cârnaţi de Pleşcoi”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Cârnaţi de Pleşcoi” būtu jāreģistrē,

               IR PIEŅĒMUSI ŠO REGULU.

               1. pants

            Nosaukums “Cârnaţi de Pleşcoi” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.2. grupas “Gaļas produkti (termiski apstrādāti, sālīti, kūpināti u. c.)” saskaņā ar Komisijas Īstenošanas regulas (ES) Nr. 668/2014 (3) XI pielikumu.

               2. pants

            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 27. septembrī

                  Komisijas

                  un tās priekšsēdētāja vārdā

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 185, 29.5.2019., 14. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2019/1669 (2019. gada 30. septembris), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – Olives cassées de la vallée des Baux-de-Provence (ACVN)

text:
                  7.10.2019

                  LV

                  Eiropas Savienības Oficiālais Vēstnesis

                  L 256/4

         KOMISIJAS ĪSTENOŠANAS REGULA (ES) 2019/1669
         (2019. gada 30. septembris),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Olives cassées de la vallée des Baux-de-Provence” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Olives cassées de la vallée des Baux-de-Provence”, kas reģistrēts saskaņā ar Komisijas Regulu (EK) Nr. 378/1999 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Olives cassées de la vallée des Baux-de-Provence” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 30. septembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  Komisijas 1999. gada 19. februāra Regula (EK) Nr. 378/1999, ar ko papildina pielikumu Regulai (EK) Nr. 2400/96 par dažu nosaukumu iekļaušanu “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kurš paredzēts Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību (OV L 46, 20.2.1999., 13. lpp.).

            (3)  OV C 188, 4.6.2019., 12. lpp.


title: Komisijas Īstenošanas Regula (ES) 2019/1953 (2019. gada 25. novembris) par apropriāciju, kas pārnestas no 2019. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu

text:
                  27.11.2019

                  LV

                  Eiropas Savienības Oficiālais Vēstnesis

                  L 306/1

         KOMISIJAS ĪSTENOŠANAS REGULA (ES) 2019/1953
         (2019. gada 25. novembris)
         par apropriāciju, kas pārnestas no 2019. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 6. punktu,
         apspriedusies ar Lauksaimniecības fondu komiteju,
         tā kā:

                     (1)

                     Saskaņā ar Eiropas Parlamenta un Padomes Regulas (ES, Euratom) 2018/1046 (2) 12. panta 2. punkta pirmās daļas d) apakšpunktu apropriācijas, par kurām nav notikusi saistību uzņemšanās un kuras attiecas uz Regulas (ES) Nr. 1306/2013 4. panta 1. punktā minētajām darbībām, ko finansē Eiropas Lauksaimniecības garantiju fonds (ELGF), var pārnest uz nākamo finanšu gadu. Šāda pārnešana nedrīkst pārsniegt 2 % no sākotnējām Eiropas Parlamenta un Padomes nobalsotajām apropriācijām un Eiropas Parlamenta un Padomes Regulas (ES) Nr. 1307/2013 (3) 8. pantā minēto tiešo maksājumu korekcijas summu, kas piemērota iepriekšējā finanšu gadā.

                     (2)

                     Saskaņā ar Regulas (ES) Nr. 1306/2013 26. panta 5. punktu, atkāpjoties no Regulas (ES, Euratom) 2018/1046 12. panta 2. punkta trešās daļas, dalībvalstīm šādi pārnestās apropriācijas, kas minētas Regulas (ES, Euratom) 2018/1046 12. panta 2. punkta pirmās daļas d) apakšpunktā, ir jāatlīdzina galīgajiem saņēmējiem, uz kuriem finanšu gadā, uz ko apropriācijas tiek pārnestas, attiecas korekcijas likme. Minētā atlīdzināšana attiecas tikai uz galīgajiem saņēmējiem tajās dalībvalstīs, kurās iepriekšējā finanšu gadā tika piemērota finanšu disciplīna (4).

                     (3)

                     Nosakot atlīdzināmo pārnesto apropriāciju summu, saskaņā ar Regulas (ES) Nr. 1306/2013 26. panta 7. punktu ir jāņem vērā minētās regulas 25. pantā noteiktās summas, kuras paredzētas rezervei krīzes situācijām lauksaimniecības nozarē un kuras līdz finanšu gada beigām krīzes pasākumiem nav izmantotas.

                     (4)

                     Saskaņā ar Komisijas Īstenošanas regulas (ES) 2018/1710 (5) 1. panta 1. punktu, lai izveidotu rezervi krīzes situācijām, tiešajiem maksājumiem attiecībā uz 2018. kalendāro gadu piemēro finanšu disciplīnu. 2019. finanšu gadā rezerve krīzes situācijām nav pieprasīta.

                     (5)

                     Lai nodrošinātu to, ka neizmantoto apropriāciju summas, kas finanšu disciplīnas piemērošanas rezultātā tiek atlīdzinātas galīgajiem saņēmējiem, ir samērīgas ar finanšu disciplīnas korekcijas summu, ir lietderīgi Komisijai noteikt summas, kas dalībvalstīm pieejamas atlīdzināšanai.

                     (6)

                     Lai izvairītos no tā, ka dalībvalstis minēto atlīdzinājumu saņemšanai ir spiestas veikt papildu maksājumu, šī regula jāpiemēro no 2019. gada 1. decembra. Tādējādi ar šo regulu noteiktās summas ir galīgas un, neskarot samazinājumus, ko veic saskaņā ar Regulas (ES) Nr. 1306/2013 41. pantu, tās piemēro visām citām korekcijām, kas ņemtas vērā atbilstīgi Regulas (ES) Nr. 1306/2013 18. panta 3. punktam pieņemtajā lēmumā par mēneša maksājumiem attiecībā uz dalībvalstu maksājumu aģentūru veiktajiem izdevumiem par 2019. gada oktobri, un visiem atskaitījumiem un papildu maksājumiem, kas jāveic saskaņā ar minētās regulas 18. panta 4. punktu, vai visiem lēmumiem, ko pieņems saistībā ar grāmatojumu noskaidrošanas procedūru.

                     (7)

                     Saskaņā ar Regulas (ES, Euratom) 2018/1046 12. panta 2. punkta ievadfrāzi apropriācijas, par kurām nav notikusi saistību uzņemšanās, drīkst pārnest vienīgi uz nākamo finanšu gadu. Tāpēc ir lietderīgi, ka dalībvalstu izdevumu atbilstības datumus saistībā ar atlīdzināšanu, ko veic saskaņā ar Regulas (ES) Nr. 1306/2013 26. panta 5. punktu, Komisija nosaka, ņemot vērā lauksaimniecības finanšu gadu, kas definēts minētās regulas 39. pantā.

                     (8)

                     Lai ņemtu vērā īso laiku, kas paziņojumu par dalībvalstu īstenoto 2019. gada ELGF apropriāciju izpildi dalītās pārvaldības ietvaros laikposmā no 2018. gada 16. oktobra līdz 2019. gada 15. oktobrim šķir no 2019. gada 1. decembra, kad jāsāk piemērot šo regulu, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

               IR PIEŅĒMUSI ŠO REGULU.

            1. pants
            Apropriāciju summas, kas no 2019. finanšu gada tiks pārnestas saskaņā ar Regulas (ES, Euratom) 2018/1046 12. panta 2. punkta pirmās daļas d) apakšpunktu un trešo daļu un kas saskaņā ar Regulas (ES) Nr. 1306/2013 26. panta 5. punktu dalībvalstīm ir darītas pieejamas izdevumu atlīdzināšanai galīgajiem saņēmējiem, uz kuriem 2020. finanšu gadā attiecas korekcijas likme, ir noteiktas šīs regulas pielikumā.
            Uz summām, kas tiks pārnestas, attiecas lēmums par pārnešanu, kuru Komisija pieņem saskaņā ar Regulas (ES, Euratom) 2018/1046 12. panta 3. punktu.

            2. pants
            Par dalībvalstu izdevumiem saistībā ar pārnesto apropriāciju atlīdzināšanu Savienības finansējumu var saņemt tikai tad, ja attiecīgās summas saņēmējiem ir izmaksātas pirms 2020. gada 16. oktobra.

            3. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2019. gada 1. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. novembrī

                  Komisijas

                  un tās priekšsēdētāja vārdā –

                  Lauksaimniecības un

                  lauku attīstības ģenerāldirektorātaģenerāldirektors

               Jerzy PLEWA

            (1)  OV L 347, 20.12.2013., 549. lpp.

            (2)  Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

            (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

            (4)  Saskaņā ar Regulas (ES) Nr. 1307/2013 8. panta 2. punktu finanšu disciplīnu 2019. finanšu gadā nepiemēro Horvātijai.

            (5)  Komisijas 2018. gada 13. novembra Īstenošanas regula (ES) 2018/1710, ar ko Eiropas Parlamenta un Padomes Regulā (ES) Nr. 1306/2013 paredzēto tiešo maksājumu korekcijas likmi pielāgo attiecībā uz 2018. kalendāro gadu un atceļ Komisijas Īstenošanas regulu (ES) 2018/866 (OV L 286, 14.11.2018., 10. lpp.).

            PIELIKUMS

               Pārnesto apropriāciju atlīdzināšanai pieejamās summas

                        (EUR)

                        Beļģija

                        6 075 149

                        Bulgārija

                        9 748 728

                        Čehija

                        11 451 014

                        Dānija

                        10 676 454

                        Vācija

                        10 676 454

                        Igaunija

                        1 617 491

                        Īrija

                        13 635 006

                        Grieķija

                        16 617 301

                        Spānija

                        58 201 547

                        Francija

                        87 874 680

                        Itālija

                        37 280 034

                        Kipra

                        359 176

                        Latvija

                        2 689 706

                        Lietuva

                        4 577 182

                        Luksemburga

                        418 572

                        Ungārija

                        15 632 995

                        Malta

                        37 135

                        Nīderlande

                        8 369 372

                        Austrija

                        7 194 905

                        Polija

                        26 846 892

                        Portugāle

                        6 986 911

                        Rumānija

                        18 270 128

                        Slovēnija

                        941 089

                        Slovākija

                        5 973 155

                        Somija

                        6 115 927

                        Zviedrija

                        8 301 611

                        Apvienotā Karaliste

                        40 938 999


title: Komisijas Īstenošanas Regula (ES) 2019/1964 (2019. gada 26. novembris) par atļauju šķidru L-lizīna bāzi, šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu lietot par barības piedevām visu sugu dzīvniekiem (Dokuments attiecas uz EEZ)

text:
                  28.11.2019

                  LV

                  Eiropas Savienības Oficiālais Vēstnesis

                  L 307/3

         KOMISIJAS ĪSTENOŠANAS REGULA (ES) 2019/1964
         (2019. gada 26. novembris)
         par atļauju šķidru L-lizīna bāzi, šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu lietot par barības piedevām visu sugu dzīvniekiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 82/471/EEK (2), jāizvērtē atkārtoti.

                     (2)

                     Ar Komisijas Direktīvu 88/485/EEK (3) koncentrētu šķidru L-lizīnu (bāzi), koncentrētu šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu, kas iegūts fermentācijā ar Corynebacterium glutamicum, saskaņā ar Direktīvu 82/471/EEK tika atļauts lietot bez termiņa ierobežojuma. Pēc tam minētās barības piedevas kā esoši lopbarības līdzekļi saskaņā ar Regulas (EK) Nr. 1831/2003 10. panta 1. punktu tika ierakstīti Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu tika iesniegti pieteikumi uz to, lai koncentrētu šķidru L-lizīnu (bāzi), koncentrētu šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu, kas iegūts fermentācijā ar Corynebacterium glutamicum, kā visu sugu dzīvniekiem paredzētas barības piedevas izvērtētu atkārtoti. Saskaņā ar Regulas (EK) Nr. 1831/2003 7. pantu tika iesniegti arī pieteikumi uz atļauju koncentrētu šķidru L-lizīnu (bāzes), koncentrētu šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu lietot visu sugu dzīvniekiem. Minētajiem pieteikumiem bija pievienotas minētās regulas 7. panta 3. punktā prasītās ziņas un dokumenti.

                     (4)

                     Pieteikumos lūgts atļaut koncentrētu šķidru L-lizīnu (bāzi), koncentrētu šķidru L-lizīna monohidrohlorīdu, tehniski tīru L-lizīna monohidrohlorīdu un L-lizīna sulfātu lietot par barības piedevām visu sugu dzīvniekiem, šīs piedevas klasificējot piedevu kategorijā “uzturfizioloģiskās piedevas”.

                     (5)

                     Eiropas Pārtikas nekaitīguma iestāde (“Iestāde”) 2013. gada 11. septembra (4), 2014. gada 28. oktobra (5), 2015. gada 10. marta (6), 2015. gada 16. jūnija (7), 2015. gada 2. decembra (8), 2016. gada 19. aprīļa (9), 2018. gada 28. novembra (10)
                        , (11) un 2019. gada 3. aprīļa (12) atzinumos secināja, ka ar piedāvātajiem lietošanas nosacījumiem koncentrēts šķidrs L-lizīns (bāze), kas iegūts, izmantojot Escherichia coli FERM BP-10941, Escherichia coli FERM BP-11355, Corynebacterium glutamicum KCCM 11117P, Corynebacterium glutamicum NRRL B-50547, Corynebacterium glutamicum NRRL B-50775 un Corynebacterium glutamicum KCCM 10227, koncentrēts šķidrs L-lizīna monohidrohlorīds, kas iegūts, izmantojot Escherichia coli FERM BP-10941 un Escherichia coli FERM BP-11355, tehniski tīrs L-lizīna monohidrohlorīds, kas iegūts, izmantojot Escherichia coli FERM BP-10941, Escherichia coli FERM BP-11355, Escherichia coli CGMCC 3705, Escherichia coli CGMCC 7.57, Corynebacterium glutamicum NRRL B-50547, Corynebacterium glutamicum NRRL B-50775, Corynebacterium glutamicum KCCM 11117P un Corynebacterium glutamicum KCCM 10227, un L-lizīna sulfāts, kas iegūts, izmantojot Corynebacterium glutamicum KCCM 10227 un Corynebacterium glutamicum DSM 24990, neatstāj nelabvēlīgu ietekmi ne uz dzīvnieku veselību, ne patērētāju drošību vai vidi. Uz to piedevu drošumu, kas iegūtas, izmantojot ģenētiski modificētu mikroorganismu, proti, Corynebacterium glutamicum NRRL B-50547, attiecina nosacījumu, saskaņā ar kuru ražošanas process tiek īstenots, nodrošinot, ka galaproduktā nav ražošanas celma rekombinantās DNS. Iestāde arī norādīja, ka četri minētie L-lizīna veidi, it īpaši ja tie tiek ieelpoti, būtu jāuzskata par piedevu lietotājiem bīstamiem. Daži veidi būtu jāuzskata arī par tādiem, kas mēreni kairina acis un ir kodīgi ādai un acīm. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevu lietotājiem. Iestāde secināja arī to, ka piedevas ir iedarbīgs aminoskābes L-lizīna avots visu sugu dzīvniekiem un, lai atgremotāju sugās tās būtu tikpat iedarbīgas kā neatgremotāju sugās, piedevas būtu jāpasargā no noārdīšanās spureklī. Iestāde neuzskata, ka būtu vajadzība noteikt īpašas prasības attiecībā uz uzraudzību pēc piedevas laišanas tirgū. Tā arī verificēja ar Regulas (EK) Nr. 1831/2003 21. pantu izveidotās references laboratorijas iesniegto ziņojumu par barībā un ūdenī esošo barības piedevu analīzes metodēm.

                     (6)

                     Nosaukumi “L-lizīna šķīduma koncentrāts (bāze)” un “L-lizīna monohidrohlorīda šķīduma koncentrāts” būtu jāaizstāj ar “L-lizīna bāze (šķidrums)” un “L-lizīna monohidrohlorīds (šķidrums)”, jo šo piedevu minimālais L-lizīna saturs ir attiecīgi tikai 50 % un 22 %.

                     (7)

                     Kā minēts 5. apsvērumā, koncentrēta šķidra L-lizīna (bāzes), koncentrēta šķidra L-lizīna monohidrohlorīda, tehniski tīra L-lizīna monohidrohlorīda un L-lizīna sulfāta, kas iegūts fermentācijā ar Corynebacterium glutamicum spp. vai Escherichia coli spp, novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ šīs vielas būtu jāatļauj lietot tā, kā norādīts šīs regulas pielikumā.

                     (8)

                     Nekaitīguma apsvērumi neliek koncentrēta šķidra L-lizīna (bāzes), koncentrēta šķidra L-lizīna monohidrohlorīda, tehniski tīra L-lizīna monohidrohlorīda un L-lizīna sulfāta, kas iegūts fermentācijā ar Corynebacterium glutamicum, atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                     (9)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļaujas piešķiršana
            Pielikumā specificētās vielas, kas pieder pie piedevu kategorijas “uzturfizioloģiskās piedevas” un funkcionālās grupas “aminoskābes, to sāļi un analogi”, ir atļauts lietot par dzīvnieku barības piedevu, ievērojot pielikumā noteiktos nosacījumus.

            2. pants
            Pārejas pasākumi

               1.   Ar Direktīvu 88/485/EEK atļauto koncentrēto šķidro L-lizīnu (bāzi), koncentrēto šķidro L-lizīna monohidrohlorīdu, tehniski tīro L-lizīna monohidrohlorīdu un L-lizīna sulfātu, kas iegūts fermentācijā ar Corynebacterium glutamicum, un tos saturošus premiksus drīkst laist tirgū līdz 2020. gada 18. jūnijam saskaņā ar noteikumiem, kas bija piemērojami pirms 2019. gada 18. decembra, un lietot, līdz beidzas esošie krājumi.

               2.   Barības sastāvdaļas un barības maisījumus, kuri satur 1. punktā minētās vielas, paredzēti produktīviem dzīvniekiem un ražoti un marķēti pirms 2020. gada 18. decembra saskaņā ar noteikumiem, kas bija piemērojami pirms 2019. gada 18. decembra, drīkst laist tirgū un lietot, līdz beidzas esošie krājumi.

               3.   Barības sastāvdaļas un barības maisījumus, kuri satur 1. punktā minētās vielas, paredzēti neproduktīviem dzīvniekiem un ražoti un marķēti pirms 2021. gada 18. decembra saskaņā ar noteikumiem, kas bija piemērojami pirms 2019. gada 18. decembra, drīkst laist tirgū un lietot, līdz beidzas esošie krājumi.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 26. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  Padomes 1982. gada 30. jūnija Direktīva 82/471/EEK par dažiem produktiem, ko izmanto dzīvnieku barībā (OV L 213, 21.7.1982., 8. lpp.).

            (3)  Komisijas 1988. gada 26. jūlija Direktīva 88/485/EEK, ar kuru groza pielikumu Padomes Direktīvai 82/471/EEK par dažiem produktiem, ko izmanto dzīvnieku barībā (OV L 239, 30.8.1988., 36. lpp.).

            (4)  EFSA Journal 2013; 11(10):3365.

            (5)  EFSA Journal 2014; 12(11):3895.

            (6)  EFSA Journal 2015; 13(3):4052.

            (7)  EFSA Journal 2015; 13(7):4156.

            (8)  EFSA Journal 2016; 14(3):4346.

            (9)  EFSA Journal 2016; 14(5):4471.

            (10)  EFSA Journal 2019; 17(1):5532.

            (11)  EFSA Journal 2019; 17(1):5537.

            (12)  EFSA Journal 2019; 17(5):5697.

            PIELIKUMS

                        Piedevas identifikācijas numurs

                        Atļaujas turētāja vārds/nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas beigu termiņš

                        mg piedevas uz kg kompleksās barības ar mitruma saturu 12 %

                           Kategorija: uzturfizioloģiskās piedevas. Funkcionālā grupa: aminoskābes, to sāļi un analogi

                        3c320

                        -

                        L-lizīna bāze, šķidrums

                           Piedevas sastāvs

                        L-lizīna šķīdums ūdenī, kur L-lizīna saturs ir vismaz 50 %.

                           Aktīvās vielas raksturojums

                        L-lizīns, kas iegūts fermentācijā ar Escherichia coli FERM BP-10941 vai

                           Escherichia coli FERM BP-11355, vai

                           Corynebacterium glutamicum KCCM 11117P, vai

                           Corynebacterium glutamicum NRRL B-50547, vai

                           Corynebacterium glutamicum NRRL B-50775, vai

                           Corynebacterium glutamicum KCCM 10227.
                        Ķīmiskā formula: NH2-(CH2)4-CH(NH2)-COOH

                           CAS numurs: 56-87-1

                           Analītiskās metodes
                            (1)

                        Lizīna kvantitatīvā noteikšana barības piedevā un premiksos, kas satur vairāk nekā 10 % lizīna:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS/FLD) – EN ISO 17180.

                              Lizīna kvantitatīvā noteikšana premiksos, barības maisījumos un barības sastāvdaļās:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS), Komisijas Regula (EK) Nr. 152/2009 (III pielikuma F daļa).

                              Lizīna kvantitatīvā noteikšana ūdenī:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un optisko detektēšanu (IEC-VIS/FLD) vai

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS).

                        Visas sugas

                        -

                        -

                        -

                                    1.

                                    Lizīna saturu norāda piedevas marķējumā.

                                    2.

                                    Šķidru L-lizīna bāzi drīkst laist tirgū un lietot par piedevu preparāta veidā.

                                    3.

                                    Barības apritē iesaistītie uzņēmēji piedevas un premiksu lietotājiem nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada ieelpošana un kas rodas ādai un acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu, ādas un acu aizsarglīdzekļus.

                                    4.

                                    Piedevu var izbarot arī iejauktu dzirdināšanas ūdenī.

                                    5.

                                    Norādes piedevas un premiksu marķējumā: “Pievienojot L-lizīnu, īpaši dzirdināšanas ūdenim, jāņem vērā visas neaizvietojamās un nosacīti neaizvietojamās aminoskābes, lai nepieļautu nesabalansētību.”

                        18.12.2029.

                        3c321

                        -

                        L-lizīna monohidrohlorīds, šķidrums

                           Piedevas sastāvs

                        L-lizīna monohidrohlorīda šķīdums ūdenī; L-lizīna saturs ir vismaz 22 % un maksimālais mitruma saturs: 66 % (vismaz 58 % L-lizīna sausnā).

                           Aktīvās vielas raksturojums

                        L-lizīna monohidrohlorīds, kas iegūts fermentācijā ar

                           Escherichia coli FERM BP-10941 vai Escherichia coli FERM BP-11355.
                        Ķīmiskā formula: NH2-(CH2)4-CH(NH2)-COOH

                           CAS numurs: 657-27-2

                           Analītiskās metodes
                            (1)

                        L-lizīna monohidrohlorīda konstatācija barības piedevā:

                                    —

                                       Food Chemical Codex “L-lysine monohydrochloride monograph” (Pārtikas ķīmisko vielu kodeksa monogrāfija par L-lizīna monohidrohlorīdu).

                              Lizīna kvantitatīvā noteikšana barības piedevā un premiksos, kas satur vairāk nekā 10 % lizīna:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS/FLD) – EN ISO 17180.

                              Lizīna kvantitatīvā noteikšana premiksos, barības maisījumos un barības sastāvdaļās:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS), Komisijas Regula (EK) Nr. 152/2009 (III pielikuma F daļa).

                        Visas sugas

                        -

                        -

                        -

                                    1.

                                    Lizīna saturu norāda piedevas marķējumā.

                                    2.

                                    Šķidru L-lizīna monohidrohlorīdu drīkst laist tirgū un lietot par piedevu preparāta veidā.

                                    3.

                                    Barības apritē iesaistītie uzņēmēji piedevas un premiksu lietotājiem nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada ieelpošana un kas rodas acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu un acu aizsarglīdzekļus.

                                    4.

                                    Norādes piedevas un premiksu marķējumā: “Pievienojot L-lizīnu, jāņem vērā visas neaizvietojamās un nosacīti neaizvietojamās aminoskābes, lai nepieļautu nesabalansētību.”

                        18.12.2029.

                        3c322

                        L-lizīna monohidrohlorīds, tehniski tīrs

                           Piedevas sastāvs

                        L-lizīna monohidrohlorīda pulveris; L-lizīna saturs ir vismaz 78 % un maksimālais mitruma saturs: 1,5 %.

                           Aktīvās vielas raksturojums

                        L-lizīna monohidrohlorīds, kas iegūts fermentācijā ar

                           Escherichia coli FERM BP-10941 vai Escherichia coli FERM BP-11355, vai Escherichia coli CGMCC 3705, vai Escherichia coli CGMCC 7.57, vai Corynebacterium glutamicum NRRL B-50547, vai

                           Corynebacterium glutamicum NRRL B-50775, vai

                           Corynebacterium glutamicum KCCM 11117P, vai

                           Corynebacterium glutamicum KCCM 10227.
                        Ķīmiskā formula: NH2-(CH2)4-CH(NH2)-COOH

                           CAS numurs: 657-27-2

                           Analītiskās metodes
                            (1)

                        L-lizīna monohidrohlorīda konstatācija barības piedevā:

                                    —

                                       Food Chemical Codex “L-lysine monohydrochloride monograph” (Pārtikas ķīmisko vielu kodeksa monogrāfija par L-lizīna monohidrohlorīdu).

                              Lizīna kvantitatīvā noteikšana barības piedevā un premiksos, kas satur vairāk nekā 10 % lizīna:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS/FLD) – EN ISO 17180.

                              Lizīna kvantitatīvā noteikšana premiksos, barības maisījumos un barības sastāvdaļās:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS), Komisijas Regula (EK) Nr. 152/2009 (III pielikuma F daļa).

                              Lizīna kvantitatīvā noteikšana ūdenī:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un optisko detektēšanu (IEC-VIS/FLD) vai

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS).

                        Visas sugas

                        -

                        -

                        -

                                    1.

                                    Lizīna saturu norāda piedevas marķējumā.

                                    2.

                                    Tehniski tīru L-lizīna monohidrohlorīdu drīkst laist tirgū un lietot par piedevu preparāta veidā.

                                    3.

                                    Endotoksīna saturs piedevā un tās putekļu veidošanas potenciāls nodrošina, ka maksimālā ekspozīcija endotoksīnam ir 1 600  SV endotoksīnu/m3 gaisa  (2).

                                    4.

                                    Barības apritē iesaistītie uzņēmēji piedevas un premiksu lietotājiem nosaka tādas darbības procedūras un organizatoriskos pasākumus, kuru nolūks ir novērst iespējamos riskus, ko rada ieelpošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus.

                                    5.

                                    Piedevu var izbarot arī iejauktu dzirdināšanas ūdenī.

                                    6.

                                    Norādes piedevas un premiksu marķējumā: “Pievienojot L-lizīnu, īpaši dzirdināšanas ūdenim, jāņem vērā visas neaizvietojamās un nosacīti neaizvietojamās aminoskābes, lai nepieļautu nesabalansētību.”

                        18.12.2029.

                        3c324

                        L-lizīna sulfāts

                           Piedevas sastāvs

                        Granulas, kurās minimālais L-lizīna saturs ir 52 % un maksimālais sulfāta saturs: 24 %.

                           Aktīvās vielas raksturojums

                        L-lizīna sulfāts, kas iegūts fermentācijā ar Corynebacterium glutamicum KCCM 10227 vai

                           Corynebacterium glutamicum DSM 24990.
                        Ķīmiskā formula: C12H28N4O4•H2SO4/[NH2-(CH2)4-CH(NH2)-COOH]2SO4

                           CAS numurs: 60343-69-3

                           Analītiskās metodes
                            (1)

                        Lizīna kvantitatīvā noteikšana barības piedevā un premiksos, kas satur vairāk nekā 10 % lizīna:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-VIS/FLD) – EN ISO 17180.

                              Sulfāta satura konstatācija barības piedevā:

                                    —

                                    Eiropas Farmakopejas monogrāfija 20301

                              Lizīna kvantitatīvā noteikšana premiksos, barības maisījumos un barības sastāvdaļās:

                                    —

                                    jonu apmaiņas hromatogrāfija kombinācijā ar pēckolonnas derivatizāciju un fotometrisko detektēšanu (IEC-UV) – Komisijas Regula (EK) Nr. 152/2009.

                        Visas sugas

                        -

                        -

                        10 000

                                    1.

                                    L-lizīna saturu norāda piedevas marķējumā.

                                    2.

                                    L-lizīna sulfātu drīkst laist tirgū un lietot par barības piedevu preparāta veidā.

                                    3.

                                    Barības apritē iesaistītie uzņēmēji piedevas un premiksu lietotājiem nosaka tādas darbības procedūras un organizatoriskos pasākumus, kuru nolūks ir novērst iespējamos riskus, ko rada ieelpošana. Ja ar šādām procedūrām un pasākumiem šos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus.

                                    4.

                                    Norādes piedevas un premiksu marķējumā: “Pievienojot L-lizīnu, jāņem vērā visas neaizvietojamās un nosacīti neaizvietojamās aminoskābes, lai nepieļautu nesabalansētību.”

                        18.12.2029.

               (1)  Sīkāka informācija par analītiskajām metodēm ir pieejama šajā references laboratorijas vietnē: https://ec.europa.eu/jrc/en/eurl/feed-additives/evaluation-reports.

               (2)  Ekspozīcija aprēķināta, balstoties uz endotoksīna līmeni un piedevas putekļu veidošanas potenciālu, saskaņā ar metodi, ko izmanto EFSA (EFSA Journal 2018; 16(10):5458); analītiskā metode: Eiropas Farmakopeja 2.6.14. (bakteriālie endotoksīni).


title: Komisijas Īstenošanas regula (ES) 2019/1965 (2019. gada 26. novembris) par atļauju nātrija molibdāta dihidrātu lietot par barības piedevu aitām (Dokuments attiecas uz EEZ)

text:
                  28.11.2019

                  LV

                  Eiropas Savienības Oficiālais Vēstnesis

                  L 307/12

         KOMISIJAS ĪSTENOŠANAS REGULA (ES) 2019/1965
         (2019. gada 26. novembris)
         par atļauju nātrija molibdāta dihidrātu lietot par barības piedevu aitām
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                     (2)

                     Saskaņā ar Direktīvu 70/524/EEK nātrija molibdātu tika atļauts bez termiņa ierobežojuma lietot par barības piedevu visu sugu dzīvniekiem. Pēc tam šī viela kā esošs barības līdzeklis saskaņā ar Regulas (EK) Nr. 1831/2003 10. panta 1. punktu tika ierakstīta Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu ir iesniegts pieteikums uz to, lai nātrija molibdāta dihidrātu kā aitām paredzētu barības piedevu izvērtētu atkārtoti.

                     (4)

                     Pieteikuma iesniedzējs lūdza nātrija molibdāta dihidrātu klasificēt piedevu kategorijā “uzturfizioloģiskās piedevas”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                     (5)

                     Eiropas Pārtikas nekaitīguma iestāde (“Iestāde”) 2019. gada 23. janvāra atzinumā (3) secināja, ka ar piedāvātajiem lietošanas nosacījumiem nātrija molibdāta dihidrāts neatstāj nelabvēlīgu ietekmi ne uz dzīvnieku veselību vai patērētāju drošumu, ne vidi. Iestāde turklāt secināja, ka piedeva tiek uzskatīta par ādas un acu kairinātāju. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Turklāt Iestāde secināja, ka paņēmiens molibdēnu aitu barībai pievienot, tam izmantojot nātrija molibdāta dihidrātu, tiek uzskatīts par efektīvu veidu, kā nodrošināt pienācīgu samēru ar varu, ja vien vara un molibdēna attiecība uzturā ir šajā diapazonā: 3–10. Iestāde neuzskata, ka būtu vajadzība noteikt īpašas prasības attiecībā uz uzraudzību pēc piedevas laišanas tirgū. Tā arī verificēja ar Regulas (EK) Nr. 1831/2003 21. pantu izveidotās references laboratorijas iesniegtos ziņojumus par barībā esošo barības piedevu analīzes metodi.

                     (6)

                     Nātrija molibdāta dihidrāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti.

                     (7)

                     Nekaitīguma apsvērumi neliek vielas “nātrija molibdāta dihidrāta” atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                     (8)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļauja
            Pielikumā specificēto vielu, kas pieder pie piedevu kategorijas “uzturfizioloģiskās piedevas” un funkcionālās grupas “mikroelementu maisījumi”, ir atļauts lietot par dzīvnieku barības piedevu, ievērojot pielikumā noteiktos nosacījumus.

            2. pants
            Pārejas pasākumi

               1.   Nātrija molibdāta dihidrātu un šo vielu saturošus premiksus, kuri ražoti un marķēti pirms 2020. gada 18. jūnija saskaņā ar noteikumiem, kas bija piemērojami pirms 2019. gada 18. decembra, arī turpmāk drīkst laist tirgū un lietot, līdz beidzas esošie krājumi.

               2.   Nātrija molibdāta dihidrātu saturošas barības sastāvdaļas un barības maisījumus, kuri paredzēti produktīviem dzīvniekiem un ražoti un marķēti pirms 2020. gada 18. decembra saskaņā ar noteikumiem, kas bija piemērojami pirms 2019. gada 18. decembra, arī turpmāk drīkst laist tirgū un lietot, līdz beidzas esošie krājumi.

               3.   Nātrija molibdāta dihidrātu saturošas barības sastāvdaļas un barības maisījumus, kuri paredzēti neproduktīviem dzīvniekiem un ražoti un marķēti pirms 2021. gada 18. decembra saskaņā ar noteikumiem, kas bija piemērojami pirms 2019. gada 18. decembra, arī turpmāk drīkst laist tirgū un lietot, līdz beidzas esošie krājumi.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 26. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

            (3)  EFSA Journal 2019; 17(2):5606.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas beigu termiņš

                        elementa (Mo) saturs mg uz kg kompleksās barības ar mitruma saturu 12 %

                           Kategorija: uzturfizioloģiskās piedevas. Funkcionālā grupa: mikroelementu maisījumi

                        3b701

                        —

                        Nātrija molibdāta dihidrāts

                           Piedevas sastāvs:

                        nātrija molibdāta dihidrāta pulveris, kurā molibdēna saturs ir vismaz 37 %.

                           Aktīvās vielas raksturojums

                        Ķīmiskā formula: Na2MoO4. 2 H2O

                           CAS numurs: 10102-40-6

                           Analītiskā metode
                            (1)

                        Kopējā molibdēna kvantitatīvā noteikšana barības piedevā, premiksos, barības sastāvdaļās un barības maisījumā:

                                    —

                                    EN 15510: induktīvi saistīta plazma – atomemisijas spektrometrija (ICP-AES).

                              Kopējā nātrija kvantitatīvā noteikšana barības piedevā:

                                    —

                                    EN 15510: induktīvi saistīta plazma – atomemisijas spektrometrija (ICP-AES) vai

                                    —

                                    EN ISO 6869: atomabsorbcijas spektrometrija (AAS).

                        Aitas

                        —

                        —

                        2,5 (kopā)

                                    1.

                                    Piedevu barībā iestrādā premiksa veidā.

                                    2.

                                    Barības apritē iesaistītie uzņēmēji piedevas un premiksu lietotājiem nosaka tādas darbības procedūras un piemērotus organizatoriskos pasākumus, kuru nolūks ir novērst iespējamos riskus, ko rada kontakts ar ādu vai acīm. Ja ar šādām procedūrām un pasākumiem šos riskus līdz pieņemamam līmenim samazināt nav iespējams, piedevu un premiksus lieto, izmantojot piemērotus individuālos aizsardzības līdzekļus.

                                    3.

                                    Piedevas un premiksu etiķetēs norāda:
                                    “Ja aitu barībai tiek pievienots molibdēns, tad, lai nodrošinātu pienācīgu samēru ar varu, iegūtajai Cu:Mo attiecībai uzturā jābūt šādā diapazonā: 3–10.”

                        18.12.2029.

               (1)  Sīkāka informācija par analītiskajām metodēm ir pieejama šajā references laboratorijas vietnē: https://ec.europa.eu/jrc/eurl/feed-additives/evaluation-reports.